[image: image1.png]oNn |
vaIn |



                        

דו"ח מצב
מחזה מאת אביב לוז
בימוי- מורדי גרשון

עיצוב- דנה ברלינר

מוזיקה- ברק אוליאר
תאורה- פרננדו מאיחייקר

עוזרת במאי- עדי ויסמן

משחק- האוורד ריפ (מייק), אודי פרסי (בן/ גאי ), 
שוהם שיינר (ג'ניה/ דוויד), אור אדרי (מאור/דוד), דנה לרר (נטע/ הדס) 

תקציר
שלושה ימים לפני מבחן הבגרות המעשית של מגמת התיאטרון מתכנסים נטע, בן, ג'ניה ומאור לסוף שבוע מרוכז של חזרות באולם בית ספרם. מייק, רכז המגמה, מצטרף גם הוא לחזרות בכדי לסייע להם ללטש ולחדד את כל מרכיבי ההצגה אותה הם אמורים לעלות, בכדי לעמוד מוכנים ולהצליח בפני האתגר הצפוי להם.

אלא שתכניה של ההצגה מעוררים בקרב הצעירים תהיות ולבטים כנים באשר לגיוסם המתקרב לצה"ל, שייכותם לחברה ומחויבותם למדינה.
"דו"ח מצב" מספרת שני סיפורים המצטלבים במקומות הכי רגישים ועצמתיים של החברה הישראלית.

כיתות: י- י"ב 
בנושא: גיוס לצה"ל, אזרחות וחברות

מורים יקרים
בדפים הבאים תמצאו חומר העשרה לצפייה בהצגה ונושאים לדיון אחריה.

מטרת דפים אלו הינה להעשיר את חווית הצפייה בהצגת תיאטרון, להרחיב את עולמם של הצופים ולעודד מעורבותם בסביבה. חומר רקע, צפייה מודרכת ושיחה שמומלצת לקיים לאחר הצפייה, יכולים להעשיר את עולמם של התלמידים, אסטטית, רגשית ואינטלקטואלית. 
יש הסבורים כי על מנת ליהנות מיצירה אמנותית די בכך שחווים אותה. יחד עם זאת, אנו מאמינים שההנאה כרוכה גם בהבנת שפת התיאטרון הייחודית, מרכיביה וסימניה. 

כל יצירה אמנותית הנה שילוב של תוכן וצורה.

באמנות התיאטרון מכיל התוכן מסר או אמירה, ואילו הצורה היא הסגנון האמנותי בו מסר זה מוגש. בעולם התיאטרון, סגנון אמנותי פירושו משחק, תפאורה, תלבושות, תאורה, מוסיקה ותנועה; בעזרת כל אלה משפיעים התוכן והמסרים של ההצגה על הצופה, מרגשים אותו ומעוררים בו מחשבה.
ליצירה התיאטרלית מורכבות ייחודית משלה, היא תוצאה של שיתוף פעולה בין יוצרים רבים מתחומי אמנויות שונים, ולכל אחד מהם תרומה חיונית משלו. יחד הם יוצרים את הצגת התיאטרון, כחוויה חד פעמית הנוצרת את עצמה שוב ושוב, בכל פעם מחדש, מול קהל צופים אחר, במקום אחר, בזמן אחר.

הצגת תיאטרון היא אפוא יצירה רב-גונית ושלמה, וביכולתה לברוא עולם חדש, עולם אחר, עולם של אשליה, שמקרין על עולם המציאות שלנו, ומרעיף עליו קסם והנאה. 

חומר רקע
הנסיעה האחרונה - באטריס הל, דרמטורגית
השנה נסעתי עם בעלי להופיע בפסטיבל הבינלאומי למונודרמות, בעיר ביטולה במקדוניה, עם ההצגה "גימפל תם". כצפוי, הפסטיבל התנהל כולו בשפה המקדונית, אלא שמיד עם הגעתנו למלון הופיעו מטעם מארגני הפסטיבל, שלושה בני נוער חייכנים,  אנה, קיקה וניקולא, בני 17 ו- 18 תלמידי י"א וי"ב במגמת ספרות ושפות של הגימנסיה המקומית. מעתה הם יהיו המתרגמים הסימולטאניים שלנו בכל עת ומקום.
מיד התאהבנו בהם, בפשטות ובפתיחות, ברוחב האופקים והלב, אך בעיקר נדהמנו משמחת החיים שלהם. לא היו ציניקנים או מרירים אבל גם לא אדישים, הייתה רק הסתכלות רעננה על החיים, בכל שיחה והזדמנות חזרו ואמרו שהחיים יפים וסיפרו על תוכניותיהם וחלומותיהם.

.

כשחזרנו למלון עמוסי חוויות מרגשות וכיבינו את האור, חשבתי על בני הנוער שלנו בארץ, גם הם בני 17 ו- 18 תלמידים חכמים וטובי לב, שלא כמו אנה, קיקה וניקולא, צריכים להתמודד עם אתגרים קולקטיביים ולהתעלות הרבה מעל הצרכים האישיים והרגשות הפרטיים שלהם, על מנת לשמור על קיומינו, עצמאותנו וחיינו.
חיינו שכאן בארץ אינם כמו בכל מקום ואין לראות במציאות זו דבר מובן מאליו. עלינו להיות רגישים וזהירים.
אני מקווה שההצגה שלנו "דוח מצב" תאפשר לנו ללבן את מחשבותיהם ורגשותיהם של בני הנוער ביושר ובאומץ.
הצבא, אני והאומנות שלי -  מורדי גרשון, במאי

בגיל 17 רצתי על גבי דיונות חול עם בול עץ על הכתף. השמש קפחה על ראשי, הזיעה צרבה את עיני והשרירים ברגליים צעקו "הצילו!" אבל לא עצרתי לרגע ולא האטתי את הקצב. מול עיני עמדה מטרה אחת: שירות ביחידה קרבית מובחרת בצבא ההגנה לישראל. 

בגיל 21 השתחררתי לאחר שלוש וחצי שנים של שרות ביחידה מובחרת ונסעתי לתור את אדמותיה ונופיה של יבשת דרום-אמריקה. כן, גם אני, כמו כל חייל שנתן שלוש שנים מחייו לשרות המולדת, רציתי לראות עולם אחר ורחוק.

בגיל 23 עמדתי בפני צומת דרכים. הייתי צריך לקבל החלטה מה אני עושה הלאה עם חיי. מצד אחד, כיוצא יחידה קרבית מובחרת קיבלתי הצעות לשרת בשירותי הביטחון של המדינה. מצד שני, חלום ישן להיות שחקן. מצד אחד, עבודה ביטחונית עם ביטחון כלכלי. מצד שני, אומנות כשליחות עם עתיד מעורפל. בחרתי להיות שחקן.
ככל שהתבגרתי נעשיתי ער יותר ומודע יותר לסביבה הפוליטית ולקונפליקטים החברתיים שמהווים את המרקם השברירי של החברה שלנו. ראיתי נערים ונערות מקשיבים לצו המצפון שלהם ומסרבים לשרות בצה"ל. ראיתי התנגדויות סוערות לפטור שמקבלים תלמידי הישיבות. ראיתי חיילים מפנים מתנחלים ונקרעים בפנים. ראיתי הרבה כי לא חסרה דרמה כאן במדינה הקטנה שלנו. ידעתי דבר אחד באופן וודאי: מלחמה היא לא פיתרון, אף פעם. אין מנצחים במלחמה, רק מפסידים. רק מתים. 

היום בגיל 39, קיבלתי לידיי את המחזה "דו"ח מצב" מלווה בהצעה לביים אותו. השאלות והקונפליקטים שמעלה המחזה פרשו בפני של שלל הגישות בחברה שלנו וכבר לאחר הקריאה הראשונה ידעתי שאני רוצה לביים אותו. תהליך החזרות היה סוער כמעט כמו שולחן הדיונים הציבורי שלנו. השאלות נגעו בכל שחקן בהפקה ומצאנו את עצמנו לא פעם מביטים על עצמנו ושואלים את עצמנו את השאלות האלה. כן צבא? לא צבא? זה אכן באמת הכרחי? 

תהליך החזרות אפשר לי לגשר ולחבר את האומנות שלי עם המציאות בה אנו חיים, את הלוחם האומנותי עם החייל הקרבי ושוב לברר את הסוגיות המורכבות האלה. 
ההצגה מציבה מול הנוער מראה ללבטים הקשורים לנושא הגיוס לצבא, מראה נקייה ולא משוחדת, שמראה את הצורך הקיומי בהגנה, עובדה ברורה ומאיימת שעומדת מעל לכל התהיות הפילוסופיות והאנושיות. ההצגה, כשמה כן היא, מספקת דין וחשבון על המצב שלנו, דו"ח מרתק ודרמטי על הקונפליקט בו אנו חיים – קונפליקט שהוא סימן ההיכר לאנושיות שלנו, והתקוות שלנו ולצורך שלנו לשרוד.

שאלות לדיון לאחר הצפייה בהצגה
א. שאלות המתייחסות לתוכן ההצגה
· מהם לדעתך המסרים של ההצגה? 
· האם הינך מזדהה, או לא מזדהה איתם. מדוע ?
· באילו דילמות מוסריות מתמודדים גיא, הרוש, הדס ודוויד, "החיילים" בהצגה ?
· האם כולם חולקים אותן הדילמות ?
· עם איזו דמות הינך מזדהה יותר ? מדוע?
· האם לדעתך "התלמידים", דהיינו  בן, מאור, נטע וג'ניה, מתמודדים עם אותן הדילמות של הדמויות שהם מגלמים בהצגה?
· עם איזה "תלמיד" הינך מזדהה יותר ? מדוע ?
· מהו לדעתך המסר של המורה לדרמה לתלמידיו ?
· האם לדעתך הרעיונות אשר מועלים בהצגה מייצגים נאמנה את בני הנוער בימינו?
· אילו יכולת לשנות או להוסיף משהו להצגה, במה היית בוחר ?
· מה לדעתך יחליט "בן" לעשות בנוגע לגיוס שלו בתום ההצגה?

